En 12-årig dreng, som lørdag i sidste uge kørte galt på en ATV (et mindre, firehjulet køretøj, red.), er død som følge af sine kvæstelser. Det bekræfter Nordjyllands Politi overfor Nordjyske . Ulykken skete i Bjergby, som er en lille by i Vendsyssel. Her kørte drengen alene rundt på en mark, men er på et tidspunkt væltet og kommet i klemme under ATV'en. Drengens far fandt drengen og slog alarm, og den 12-årige blev efterfølgende fragtet til Aalborg Universitetshospital til behandling. Her lød det, at han var i kritisk tilstand, og tirsdag afgik han ved døden. Efter ulykken blev en bilinspektør tilkaldt for at forsøge at fastslå de nærmere omstændigheder ved ulykken.

Referat:
Ulykken skete lørdag, da drengen kørte alene rundt på det firehjulede køretøj på en mark.